b'\n_START_ARTICLE_\nJos\xc3\xa9 Trinidad Caba\xc3\xb1as\n_START_SECTION_\nEl\xc3\xa4m\xc3\xa4\n_START_PARAGRAPH_\nCaba\xc3\xb1as oli kreolitaustainen, ja h\xc3\xa4nen vanhempansa olivat Jos\xc3\xa9 Mar\xc3\xada Caba\xc3\xb1as ja Juana Mar\xc3\xada Faillos. Kun Jos\xc3\xa9 Justo Millan joukot syrj\xc3\xa4yttiv\xc3\xa4t 1827 Keski-Amerikan liittovaltioon kuuluneen Hondurasin valtionp\xc3\xa4\xc3\xa4miehen Dionisio de Herreran, Caba\xc3\xb1as liittyi vapaaehtoisena liittovaltion joukkoihin. H\xc3\xa4n taisteli pitk\xc3\xa4\xc3\xa4n liittovaltion johtajan Francisco Moraz\xc3\xa1nin rinnalla. Caba\xc3\xb1as oli mukana liittovaltion viimeisiss\xc3\xa4 taisteluissa 1839\xe2\x80\x931842._NEWLINE_Caba\xc3\xb1as asui El Salvadorissa San Miguelin kaupungissa, kun h\xc3\xa4net valittiin vuoden 1851 lopussa Hondurasin presidentiksi. H\xc3\xa4n lupautui astumaan virkaansa 1. maaliskuuta 1852, ja varapresidentiksi valittiin Jos\xc3\xa9 Santiago Bueso. Hondurasin v\xc3\xa4est\xc3\xb6 tuki Caba\xc3\xb1asia, mutta h\xc3\xa4nen liberaalit n\xc3\xa4kymyksens\xc3\xa4 her\xc3\xa4tti vastarintaa konservatiiveissa. Guatemalan konservatiivipresidentti Rafael Carrera yrittikin jatkuvasti puuttua Hondurasin asioihin. Caba\xc3\xb1as luovutti presidenttiyden toukokuussa 1853 kenraali Francisco G\xc3\xb3mezille, jotta pystyi itse johtamaan taisteluja Carreraa vastaan. Caba\xc3\xb1as pelasi presidentiksi vuoden 1854 alussa._NEWLINE_Guatemalaisjohtoiset joukot kaatoivat Caba\xc3\xb1asin lokakuussa 1855, jolloin varapresidentti Bueso seurasi h\xc3\xa4nt\xc3\xa4 viransijaisena. Caba\xc3\xb1as oli pyrkinyt valtakaudellaan yhdist\xc3\xa4m\xc3\xa4\xc3\xa4n j\xc3\xa4lleen Keski-Amerikan ja luomaan uuden liittovaltion. Lis\xc3\xa4ksi h\xc3\xa4n oli ensimm\xc3\xa4inen keskiamerikkalainen presidentti, joka yritti rakentaa alueella rautateit\xc3\xa4._NEWLINE_Caba\xc3\xb1as pakeni El Salvadoriin, miss\xc3\xa4 toimi muun muassa ministerin\xc3\xa4. H\xc3\xa4n yritti viel\xc3\xa4 palata Hondurasin presidentiksi ja haki tukea hankkeelleen Nicaraguan presidentilt\xc3\xa4 Patricio Rivasilta, joka ei sit\xc3\xa4 kuitenkaan antanut. Caba\xc3\xb1as palasi Hondurasiin 1867 ja toimi virkamiehen\xc3\xa4 Jos\xc3\xa9 Mar\xc3\xada Medinan hallinnossa. Caba\xc3\xb1as kuoli Comayaguassa 1871.'